Številka: 110-35/2020-4

Datum: 9. 3. 2020

Na podlagi tretjega odstavka 70. člena Zakona o javnih uslužbencih (Uradni list RS, št. [63/07 - uradno prečiščeno besedilo](https://www.tax-fin-lex.si/Dokument/Podrobnosti?rootEntityId=E_f307e6ef-514c-4f1e-a9d9-6350951793a7), [65/08](https://www.tax-fin-lex.si/Dokument/Podrobnosti?rootEntityId=8e274b74-7dbe-4de2-aa53-f01ba3576eeb), [69/08 - ZTFI-A](https://www.tax-fin-lex.si/Dokument/Podrobnosti?rootEntityId=37d21f5b-9e5f-4890-a806-654030b36301), [69/08 - ZZavar-E](https://www.tax-fin-lex.si/Dokument/Podrobnosti?rootEntityId=61289b6c-ff44-485c-8762-bf597837dc11), [40/12 - ZUJF](https://www.tax-fin-lex.si/Dokument/Podrobnosti?rootEntityId=02f688e8-a2f1-40c8-978c-ea6de61d093b), [63/13 - ZS-K](https://www.tax-fin-lex.si/Dokument/Podrobnosti?rootEntityId=d5ebfc55-bafe-4b8c-a138-9614a8b9daee) , v nadaljevanju ZJU) in 25. člena Zakona o delovnih razmerjih (Uradni list RS, št. 21/13, 78/13, 47/15 - ZZSDT, 33/16 - PZ-F, 52/16, 15/17 - odl. US, 22/19 - ZPosS, 81/19, v nadaljevanju ZDR-1) **Upravna enota Ribnica, Gorenjska cesta 9, 1310 Ribnica**,  objavlja

**javno objavo za zasedbo prostega uradniškega delovnega mesta za določen čas (do vrnitve začasno odsotnega javnega uslužbenca) - REFERENT v Upravni enoti Ribnica, v Oddelku za upravne notranje zadeve in vojno zakonodajo, DM št. 56, s polnim delovnih časom.**

Javni uslužbenec bo delo opravljal na uradniškem delovnem mestu Referent, brez imenovanja v naziv. Pravice oziroma obveznosti se mu določajo glede na uradniški naziv referent III.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano najmanj srednje tehniško in drugo strokovno izobraževanje (smer: ekonomija, poslovne in upravne vede, pravo) ali srednje splošno izobraževanje,
* najmanj eno (1) leto delovnih izkušenj,
* strokovni izpit iz upravnega postopka \*,
* znanje uradnega (slovenskega) jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dajanja, ki se preganja po uradni dolžnosti.

***\**** *Skladno s tretjim odstavkom 31. člena Zakona o splošnem upravnem postopku (Uradni list RS, št. 24/06 - uradno prečiščeno besedilo, 105/06 - ZUS-1, 126/07, 65/08, 8/10, 82/13, v nadaljevanju ZUP) mora kandidat, v kolikor »strokovnega izpita iz upravnega postopka« še ni opravil, le-tega opraviti najkasneje v treh (3) mesecih od sklenitve delovnega razmerja.*

***O p o m b a:*** *Skladno z veljavnim organizacijsko – sistemizacijskim aktom je pogoj za zasedbo objavljenega delovnega mesta tudi »obvezno usposabljanje za imenovanje v naziv«, vendar pa kandidatu, ki bo sklenil pogodbo o zaposlitvi za določen čas in skladno z določbo prvega odstavka 73. člena ZJU ne bo imenovan v uradniški naziv, upoštevaje dikcijo prvega odstavka 89. člena ZJU, obravnavanega usposabljanja ni potrebno opraviti in nanj tudi ne bo napoten.*

Kot delovne izkušnje se, skladno s 13. točko 6. člena ZJU, šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi četrtega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih se za delovna mesta oziroma nazive, za katere se ne zahteva univerzitetna izobrazba ali visoka strokovna izobrazba s specializacijo oziroma magisterijem znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Naloge, ki se opravljajo na tem delovnem mestu so:

* vodenje enostavnih upravnih postopkov na prvi stopnji,
* izdajanje odločb na predpisanih obrazcih na prvi stopnji,
* opravljanje enostavnih upravnih nalog,
* opravljanje dejanj v zvezi z izdajanjem potrdil iz enostavnih evidenc.

Prijava mora vsebovati:

1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, pridobljen strokovni naziv ter datum pridobljene izobrazbe in ustanova, na kateri je bila izobrazba pridobljena,
2. pisno izjavo kandidata, o izpolnjevanju pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis, ter stopnjo zahtevnosti dela),
3. pisno izjavo glede opravljenega strokovnega izpita iz upravnega postopka (*če ga je kandidat opravil*),
4. pisno izjavo kandidata, da:
	* je državljan Republike Slovenije,
	* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
	* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
5. pisno izjavo, da za namen te javne objave dovoljuje Upravni enoti Ribnica pridobitev podatkov iz zgoraj navedenih alinej iz uradnih evidenc. V primeru, da kandidat s pridobitvijo podatkov iz uradnih evidenc ne soglaša, bo moral ustrezna dokazila predložiti sam.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga svoja znanja, sposobnosti in veščine.

Upravna enota Ribnica bo opravila izbiro kandidata po predmetni objavi in z izbranim kandidatom sklenila delovno razmerje za določen čas, do vrnitve začasno odsotnega javnega uslužbenca, in sicer s polnim delovnim časom. Izbrani kandidat bo delo opravljal v prostorih Upravne enote Ribnica, Gorenjska cesta 9, 1310 Ribnica oz. v drugih uradnih prostorih, kjer organ posluje.

Kandidat vloži prijavo v pisni obliki na priloženem obrazcu, ki jo pošlje v zaprti ovojnici z označbo: **»za javno objavo št. 110-35/2020 za prosto uradniško delovno mesto »REFERENT« (s šifro 56)**, na naslov: Upravna enota Ribnica, Gorenjska cesta 9, 1310 Ribnica, in sicer najkasneje v roku 5 **dni** po objavi na osrednjem spletnem mestu državne uprave »GOV.SI« (<https://www.gov.si/zbirke/delovna-mesta/>) in Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: **ue.ribnica@gov.si**, pri čemer veljavnost prijave ni pogojena z elektronskim podpisom.

*Iz ekonomskega in ekološkega vidika kandidate vljudno naprošamo, da prijavo vložijo tako, da izpolnijo priloženi obrazec, ki vsebuje vse podatke, potrebne za popolno prijavo. Namreč: vsaka vloga, ki jo upravna enota prejme po e-pošti se natisne.*

Kandidati bodo o izbiri pisno obveščeni najkasneje v roku 30 dni po opravljeni izbiri. Obvestilo o končanem izbirnem postopku bo objavljeno na osrednjem spletnem mestu državne uprave GOV.SI.

Dodatne informacije lahko dobite pri Viktoriji Šmalc, telefon: 01/837 27 11.

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

 Primož Bučan

 načelnik